賈碩秀才得兩圭有邸
作者：晁補之
朝代：宋

paragraphs: 混沌既鑿元氣痡，鴻源滔天堯曰吁。
羽淵之化三足逋，玄圭告功聞禹書。
姚虞班器奔九區，塗山合瑞群辟趨。
三朡肆伐夏寶俘，下逮血祭仍疈辜。
饗有明德繄玉如，霍山屬之醫無閭。
裂崖剖璞陳璠璵，追琢出美山爲虛。
兩圭禮地四望俱，寸尺可識形可圖。
緡城之西物色古，霹靂野火燒牆堵。
大氓築室動千杵，奔泉啟鍤幽奇睹。
陰溪埋冰剝寒土，濃氛却埽孤月吐。
森然𥈭立疑未舉，熒熒幽光射敗筥。
鄰人進說田父怖，張伯不敢私自取。
初來畫地爲予語，邸圓中規圭合矩。
瓌奇未可一二數，嬴顛劉蹶分莽鹵。
禮嚴登降謹仰俯，牲玉不加隨豆簠。
餼羊之存良小補，此寶豈徒周石鼓。
酆城尺鐵尚可神，老虯躍水生雷雨。